Priekšlikums PADOMES LĒMUMS, ar ko Rumānijai atļauj piemērot pasākumus, atkāpjoties no 26. panta 1. punkta a) apakšpunkta un 168. panta Direktīvā 2006/112/EK par kopējo pievienotās vērtības nodokļa sistēmu /* COM/2012/063 final - 2012/0026 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Priekšlikuma pamatojums un mērķi Atbilstīgi 395. panta 1. punktam 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, atkāpjoties no minētās direktīvas, nolūkā vienkāršot nodokļa iekasēšanas procedūru vai novērst noteiktu veidu nodokļa nemaksāšanu vai izvairīšanos no nodokļa maksāšanas. Komisijai adresētās vēstulēs, kas reģistrētas attiecīgi 2011. gada 15. februārī un 2011. gada 22. jūnijā, Rumānija pieprasīja atļauju piemērot pasākumus, atkāpjoties no Direktīvas 2006/112/EK 26. panta 1. punkta a) apakšpunkta un 168. panta, lai ierobežotu līdz 50 % atskaitīšanas tiesības attiecībā uz noteikta veida mehānisko transportlīdzekļu un ar tiem saistīto preču un pakalpojumu pirkšanu. Komisijai adresētā vēstulē, kas reģistrēta 2011. gada 27. septembrī, Rumānija turpmāk aizstāja savu pieprasījumu ar jaunu pieprasījumu, lai attiecinātu minētos pasākumus tikai uz noteikta veida mehāniskajiem autotransporta līdzekļiem, kurus nodokļa maksātājs izmanto ne tikai saimnieciskajai darbībai. Saskaņā ar Direktīvas 2006/112/EK 395. panta 2. punktu Komisija ar 2011. gada 1. decembra vēstuli informēja pārējās dalībvalstis par Rumānijas pieprasījumu. Komisija 2011. gada 5. decembra vēstulē paziņoja Rumānijai, ka tās rīcībā ir visa informācija, kas vajadzīga, lai izvērtētu pieprasījumu. Vispārīgais konteksts Direktīvas 2006/112/EK 168. pantā noteikts, ka nodokļa maksātājam ir tiesības atskaitīt PVN, kas samaksāts par pirkumiem, kuri veikti saistībā ar viņa darījumiem, par ko uzliek nodokli. Tās pašas direktīvas 26. panta 1. punkta a) apakšpunktā noteikts, ka preču, kas ir saimnieciskās darbības aktīvu daļa, izmantošanu vajadzībām, kas nav saistītas ar saimniecisko darbību, uzskata par pakalpojumu sniegšanu par atlīdzību, ja PVN par šīm precēm ir bijis atskaitāms. Mehānisko transportlīdzekļu gadījumā šo sistēmu piemērot ir sarežģīti vairāku iemeslu dēļ, jo īpaši tādēļ, ka ir grūti skaidri nodalīt izmantošanu saimnieciskajai darbībai un izmantošanu vajadzībām, kas nav saistītas ar saimniecisko darbību. Ja tiek veikta attiecīga uzskaite, tās uzturēšana un kontrole ir papildu apgrūtinājums gan uzņēmumiem, gan pārvaldes iestādēm. Attiecīgo transportlīdzekļu lielais daudzums nozīmē, ka pat nelieli atsevišķi nodokļa nemaksāšanas gadījumi kopumā var veidot ievērojamas summas. Kā alternatīvu direktīvā noteiktajai sistēmai Rumānijas nodokļu iestādes lūdza atļaut tām ieviest sākotnējā atskaitījuma ierobežojumu noteiktas procentuālās daļas apmērā un savukārt atbrīvot uzņēmumus no pienākuma veikt nodokļa uzskaiti privātas izmantošanas gadījumā. Šā pasākuma priekšrocība ir sistēmas vienkāršošana visām iesaistītajām personām, vienlaikus nodrošinot, ka tiek iekasēta nodokļa procentuālā daļa, kas citādi varētu netikt samaksāta. Tiek lūgts ierobežojums 50 % apmērā. To pamato Rumānijas veiktais novērtējums, un atbilstīgi priekšlikuma noteikumiem ierobežojums tiktu pārskatīts pēc Rumānijas pieprasījuma piešķirt turpmāku pagarinājumu, kas pārsniedz 2014. gada termiņu. Jauno sistēmu piemēros visiem uzņēmumiem, kuros transportlīdzekļus izmanto ne tikai saimnieciskās darbības vajadzībām. Tomēr uz dažiem mehānisko transportlīdzekļu veidiem atskaitīšanas tiesību ierobežojums neattieksies, un tādēļ uz tiem attieksies parastie noteikumi, proti, no ierobežojuma darbības jomas tiks izslēgti visi transportlīdzekļi ar vairāk nekā deviņām sēdvietām (ieskaitot vadītāja vietu) un transportlīdzekļi, kuru maksimālā pieļaujamā pilnā masa pārsniedz 3500 kilogramus. Tādējādi ierobežojuma piemērošanas jomā iekļauti galvenokārt vieglie automobiļi, autofurgoni, motocikli un mopēdi. Papildus tiek pievienots sīki izstrādāts tādu transportlīdzekļu saraksts, kas ir izslēdzami no ierobežojuma darbības jomas, jo to izmantojums vajadzībām, kas nav saistītas ar saimniecisko darbību, ir uzskatāms par nenozīmīgu. Spēkā esošie noteikumi priekšlikuma jomā Direktīvas 2006/112/EK 176. pantā noteikts, ka Padome lemj, uz kuriem izdevumiem neattiecas PVN atskaitīšana. Līdz tam dalībvalstīm atļauts saglabāt visus izņēmumus, kas bija spēkā 1979. gada 1. janvārī. Tādējādi ir vairāki „nogaidoši” noteikumi, ar ko ierobežo tiesības atskaitīt nodokļus attiecībā uz mehāniskajiem transportlīdzekļiem. Komisija 2004. gadā nāca klajā ar priekšlikumu[1], kas paredzēja noteikumus par to, uz kuriem izdevumu veidiem var attiecināt atskaitīšanas tiesību ierobežojumus, taču Padome par minēto priekšlikumu vēl nav spējusi panākt vienošanos. Atbilstība pārējiem ES politikas virzieniem un mērķiem Nepiemēro. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMS Apspriešanās ar ieinteresētajām personām Neattiecas. Ekspertu atzinumu pieprasīšana un izmantošana Neatkarīgu ekspertu atzinums nebija vajadzīgs. Ietekmes novērtējums Priekšlikuma mērķis ir novērst izvairīšanos no PVN maksāšanas un vienkāršot nodokļa iekasēšanas procedūru, un tādējādi tam ir iespējama pozitīva ietekme uz uzņēmumiem un pārvaldēm. Šo risinājumu Rumānija uzskata par piemērotu pasākumu, un tas ir salīdzināms ar citām atkāpēm, kas ir bijušas spēkā pagātnē vai ir spēkā pašlaik. 3. PRIEKŠLIKUMA JURIDISKIE ASPEKTI Ierosinātās rīcības kopsavilkums Šā priekšlikuma mērķis ir atļaut Rumānijai piemērot pasākumus, atkāpjoties no Direktīvas 2006/112/EK 168. panta, lai ierobežotu nodokļa maksātāja tiesības atskaitīt PVN par izdevumiem, kas saistīti ar noteiktiem mehāniskajiem autotransporta līdzekļiem, ja šādus transportlīdzekļus izmanto ne tikai saimnieciskās darbības vajadzībām. Ja piemēro atskaitīšanas tiesību ierobežojumu, tad, atkāpjoties no Direktīvas 2006/112/EK 26. panta 1. punkta a) apakšpunkta, nodokļa maksātāju atbrīvo no pienākuma veikt nodokļa uzskaiti, izmantojot transportlīdzekli ar saimniecisko darbību nesaistītām vajadzībām. Pasākumi attiecas tikai uz transportlīdzekļiem, kuru sēdvietu skaits un masa nepārsniedz konkrēti noteiktu sēdvietu skaitu un masu, un ir paredzēts ierobežots skaits īpašu izņēmumu no šā noteikuma. Ierobežojums noteikts kā vienota likme 50 % apmērā. Rumānijai jāpārskata šī likme un atkāpes pasākumu nepieciešamība un jāziņo par to pagarinājuma pieprasījuma gadījumā. Lēmuma darbības termiņš beigsies lēmumā norādītajā dienā vai dienā, kad stāsies spēkā Savienības noteikumi, ar ko regulē atskaitīšanas tiesību ierobežojumus minētajā jomā, atkarībā no tā, kura diena iestāsies agrāk. Juridiskais pamats Padomes 2006. gada 28. novembra Direktīvas 2006/112/EK par kopējo pievienotās vērtības nodokļa sistēmu 395. panta 1. punkts. Subsidiaritātes princips Priekšlikums ir Savienības ekskluzīvā kompetencē. Tāpēc subsidiaritātes principu nepiemēro. Proporcionalitātes princips Priekšlikums ir saskaņā ar proporcionalitātes principu turpmāk minēto iemeslu dēļ. Šis lēmums attiecas uz atļauju, ko piešķir dalībvalstij pēc tās pieprasījuma, un tas neuzliek nekādus pienākumus. Ņemot vērā atkāpes ierobežoto darbības jomu, īpašais pasākums ir samērīgs ar izvirzīto mērķi. Juridisko instrumentu izvēle Ierosinātie juridiskie instrumenti: Padomes lēmums. Citi instrumenti nebūtu piemēroti turpmāk minētā iemesla dēļ. Saskaņā ar 395. pantu Padomes Direktīvā 2006/112/EK par kopējo pievienotās vērtības nodokļa sistēmu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Padomes lēmums ir vispiemērotākais tiesību akts, jo to var adresēt atsevišķai dalībvalstij. 4. IETEKME UZ BUDŽETU Priekšlikums neietekmē Savienības budžetu. 5. IZVĒLES ELEMENTI Priekšlikumā ir iekļauta pārskatīšanas un turpināmības klauzula. 2012/0026 (NLE) Priekšlikums PADOMES LĒMUMS, ar ko Rumānijai atļauj piemērot pasākumus, atkāpjoties no 26. panta 1. punkta a) apakšpunkta un 168. panta Direktīvā 2006/112/EK par kopējo pievienotās vērtības nodokļa sistēmu EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu[2] un jo īpaši tās 395. panta 1. punktu, ņemot vērā Eiropas Komisijas priekšlikumu, tā kā: (1) Vēstulē, kas Komisijā reģistrēta 2011. gada 27. septembrī, Rumānija lūdza atļauju ieviest īpašus pasākumus attiecībā uz noteiktiem mehāniskajiem autotransporta līdzekļiem, ar kuriem atkāpjas no Direktīvas 2006/112/EK noteikumiem, ar ko regulē nodokļa maksātāja tiesības atskaitīt PVN, kas maksājams par preču un pakalpojumu pirkumiem, un noteikumiem, ar ko pieprasa uzskaitīt nodokli par saimnieciskās darbības aktīviem, kurus izmanto ar saimniecisko darbību nesaistītām vajadzībām. (2) Saskaņā ar Direktīvas 2006/112/EK 395. panta 2. punkta otro daļu Komisija 2011. gada 1. decembra vēstulē informēja pārējās dalībvalstis par Rumānijas pieprasījumu. Komisija 2011. gada 5. decembra vēstulē paziņoja Rumānijai, ka tās rīcībā ir visa informācija, kas vajadzīga, lai izvērtētu pieprasījumu. (3) Direktīvas 2006/112/EK 168. pantā noteiktas nodokļa maksātāja tiesības atskaitīt PVN, kas maksājams par precēm un pakalpojumiem, ko tas saņēmis izmantošanai darījumos, par kuriem uzliek nodokli. Minētās Direktīvas 26. panta 1. punkta a) apakšpunktā ietverta prasība uzskaitīt PVN, ja saimnieciskās darbības aktīvus izmanto privātām nodokļa maksātāja vai viņa personāla vajadzībām vai, plašākā nozīmē, ar viņa saimniecisko darbību nesaistītām vajadzībām. (4) Ir sarežģīti precīzi nodalīt transportlīdzekļu izmantošanu ar saimniecisko darbību nesaistītām vajadzībām, un pat tad, ja tas ir iespējams, attiecīgā metode bieži vien ir apgrūtinoša. Atbilstīgi pieprasītajiem pasākumiem mehāniskajiem transportlīdzekļiem, kurus izmanto ne tikai saimnieciskajai darbībai, PVN apmēru, ko ir tiesības atskaitīt saistībā ar izdevumiem, ar dažiem izņēmumiem nosaka kā vienotu procentu likmi. Pamatojoties uz pašlaik pieejamo informāciju, Rumānijas iestādes uzskata 50 % likmi par pamatotu. Lai novērstu nodokļa dubultu uzlikšanu, vienlaicīgi jāaptur prasība veikt PVN uzskaiti attiecībā uz mehāniskā transportlīdzekļa izmantošanu ar saimniecisko darbību nesaistītām vajadzībām, ja uz to attiecas minētais ierobežojums. Šos pasākumus var pamatot ar nepieciešamību vienkāršot PVN iekasēšanas procedūru un novērst izvairīšanos no nodokļa maksāšanas ar nepareizu uzskaiti un viltotu nodokļu deklarāciju. (5) Atskaitīšanas tiesību ierobežojums saskaņā ar īpašajiem pasākumiem būtu jāpiemēro PVN, kas maksājams par noteiktu mehānisko autotransporta līdzekļu pirkumiem, iegādi Kopienas iekšienē, importēšanu, nomu vai līzingu un ar to saistītiem izdevumiem, tai skaitā degvielas iegādi. (6) Daži mehānisko transportlīdzekļu veidi būtu izslēdzami no īpašo pasākumu darbības jomas, jo – ņemot vērā to specifiku vai saimnieciskās darbības veidu, kurā tos izmanto, – to izmantojums ar saimniecisko darbību nesaistītām vajadzībām ir uzskatāms par nenozīmīgu. Tādēļ īpašie pasākumi nebūtu jāattiecina uz transportlīdzekļiem ar vairāk nekā deviņām sēdvietām (ieskaitot vadītāja vietu) vai transportlīdzekļiem, kuru maksimālā pieļaujamā pilnā masa pārsniedz 3500 kilogramus. Papildus būtu jāpievieno sīki izstrādāts to transportlīdzekļu saraksts, kas ir izslēdzami no minētā ierobežojuma darbības jomas, pamatojoties uz to īpašo izmantojumu. (7) Šo atkāpes pasākumu darbības termiņš būtu jāierobežo, lai ļautu novērtēt to efektivitāti un procentu likmes piemērotību, jo ierosinātā procentu likme pamatojas uz sākotnēju izpēti saistībā ar izmantošanu saimnieciskajai darbībai. (8) Ja Rumānija uzskata, ka ir nepieciešams turpmāks pagarinājums, kas pārsniedz 2014. gada termiņu, tai kopā ar pagarinājuma pieprasījumu ne vēlāk kā 2014. gada 31. martā Komisijai jāiesniedz ziņojums par pasākumu piemērošanu, kurā ietverts ierobežojuma procentu likmes novērtējums. (9) Komisija 2004. gada 29. oktobrī pieņēma priekšlikumu Padomes direktīvai[3], ar ko izdara grozījumus Direktīvā 77/388/EEK (tagad Direktīva 2006/112/EK), kurā cita starpā saskaņotas to izdevumu kategorijas, kuriem var piemērot atskaitīšanas tiesību izņēmumus. Saskaņā ar minēto priekšlikumu atskaitīšanas tiesību izņēmumus var piemērot mehāniskajiem autotransporta līdzekļiem. Šajā lēmumā paredzētajiem atkāpes pasākumiem jāzaudē spēks dienā, kad stājas spēkā minētā grozītā direktīva, ja pēdējais minētais datums ir agrāks par šajā lēmumā paredzēto beigu termiņu. (10) Atkāpei būs tikai nenozīmīga ietekme uz galapatēriņa posmā iekasēto kopējo nodokļa apjomu, un tā neietekmēs Savienības pašu resursus, ko veido iekasētais pievienotās vērtības nodoklis, IR PIEŅĒMUSI ŠO LĒMUMU. 1. pants Atkāpjoties no Direktīvas 2006/112/EK 168. panta, ar šo Rumānijai atļauj ierobežot līdz 50 % tiesības atskaitīt PVN, kas maksājams par mehānisko autotransporta līdzekļu pirkšanu, iegādi Kopienas iekšienē, importēšanu, nomu vai līzingu, kā arī atskaitīt PVN par izdevumiem, kas saistīti ar šiem transportlīdzekļiem, ja transportlīdzeklis tiek izmantots ne tikai saimnieciskās darbības vajadzībām. Pirmajā daļā norādītais ierobežojums neattiecas uz mehāniskajiem transportlīdzekļiem, kuru maksimālā pieļaujamā pilnā masa pārsniedz 3500 kg, vai transportlīdzekļiem ar vairāk nekā deviņām sēdvietām, ieskaitot vadītāja vietu. 2. pants Šā lēmuma 1. pantu nepiemēro šādu kategoriju mehāniskajiem transportlīdzekļiem: 1) transportlīdzekļi, kurus izmanto tikai neatliekamās palīdzības, drošības un aizsardzības, kā arī kurjerpasta pakalpojumiem; 2) transportlīdzekļi, kurus izmanto tirdzniecības un iepirkumu aģenti; 3) transportlīdzekļi, kurus izmanto pasažieru pārvadājumiem par atlīdzību, ieskaitot taksometra pakalpojumus; 4) transportlīdzekļi, kurus izmanto pakalpojumu sniegšanai par atlīdzību, ieskaitot nomu vai transportlīdzekļa vadīšanas nodarbības, ko nodrošina autoskolas; 5) transportlīdzekļi, kurus izmanto nomai vai līzingam; 6) transportlīdzekļi, kurus izmanto kā preces tirdzniecības nolūkā. 3. pants Atkāpjoties no Direktīvas 2006/112/EK 26. panta 1. punkta a) apakšpunkta, Rumānijai atļauj neuzskatīt par pakalpojumu sniegšanu par atlīdzību to, ka nodokļa maksātājs savām vai sava personāla privātajām vajadzībām vai, plašākā nozīmē, citiem mērķiem nekā savas saimnieciskās darbības vajadzībām izmanto transportlīdzekli, uz kuru attiecas šā lēmuma 1. pantā minētais ierobežojums. 4. pants 1. Šā lēmuma darbības termiņš beidzas dienā, kad stājas spēkā Savienības noteikumi, ar ko nosaka tos izdevumus saistībā ar mehāniskajiem autotransporta līdzekļiem, uz kuriem neattiecas PVN pilnas atskaitīšanas tiesības, vai 2014. gada 31. decembrī atkarībā no tā, kurš no datumiem iestājas agrāk. 2. Ja tiek pieprasīts šajā lēmumā paredzēto pasākumu pagarinājums, pieprasījumu iesniedz Komisijai līdz 2014. gada 31. martam. Ja tiek iesniegts pieprasījums pagarināt minētos pasākumus, jāiesniedz arī ziņojums, kurā ietver procentu likmes novērtējumu ierobežojumam, ko piemēro tiesībām atskaitīt PVN, pamatojoties uz šo lēmumu. 5. pants Šis lēmums ir adresēts Rumānijai. Briselē, 17.2.2012 Padomes vārdā — priekšsēdētājs [1] COM(2004) 728 galīgā redakcija http://eur-lex.europa.eu/LexUriServ/LexUriServ.do?uri=COM:2004:0728:FIN:LV:PDF [2] OV L 347, 11.12.2006., 1. lpp. [3] COM(2004) 728 galīgā redakcija http://eur-lex.europa.eu/LexUriServ/LexUriServ.do?uri=COM:2004:0728:FIN:LV:PDF